গিলকে দেখতে হাসপাতালে সৌরভ! কী কথা হল?

ওয়েব ডেস্ক : দক্ষিণ আফ্রিকার (South Africa) বিরুদ্ধে প্রথম ইনিংসে খেলেছিলেন মাত্র ৩ বল। তার পরে ঘাড়ে ব্যথার কারণে মাঠ ছেড়ে উঠে যেতে হয়েছিল শুভমন গিলকে (Shubman Gill)। শনিবারও মাঠে নামেননি তিনি। আর এদিন টেস্ট ম্যাচ শেষে ভারত অধিনায়ক গিলকে দেখতে হাসপাতালে গেলেন প্রাক্তন ভারত অধিনায়ক সৌরভ গঙ্গোপাধ্যায় (Sourav Ganguly)।

জানা যাচ্ছে, রবিবার বিকেলে শুভমনকে (Shubman Gill) দেখতে হাসপাতালে যান মহারাজ। চিকিৎসকদের সঙ্গে কথা বলার পর গিলের সঙ্গে দেখা করলেন তিনি। সূত্রের খবর, প্রায় ১০ মিনিট সেখানে ছিলেন সৌরভ। তাঁর স্বাস্থ্যের খোঁজের পাশপাশি ইডেনের টেস্ট নিয়েও আলোচনা হয় এদিন। অন্যদিকে হাসপাতাল সূত্রে খবর, শুভমনের ব্যাথা কিছুটা কমে গিয়েছে। তবে এখনও অস্বস্তি রয়েছে। জানা যাচ্ছে, গিলও হাসপাতালে থাকতে চাইছেন না। বরং তিনি হোটেলে ফিরে দলের সঙ্গে থাকতে চাইছেন।

আরও খবর : ইডেনে ম্যাচ চলাকলীন বেটিং! গ্রেফতার ৩

শনিবার টেস্টের দ্বিতীয় দিনেই মাঠে নামার আগে থেকে ঘাড়ে ব্যাথা অনুভব করছিলেন গিল (Shubman Gill)। জানা যাচ্ছে, তিনি পেইন কিলার খেয়ে মাঠে নেমেছিলেন। কিন্তু মাত্র ৩ বল খেলে অসহ্য যন্ত্রণার কারণে মাঠ ছেড়ে বেরিয়ে আসতে হয় তাঁকে। কিন্তু সেই ব্যাথা বাড়তে থাকায় তাঁকে শনিবার সন্ধ্যায় এক বেসরকারি হাসপাতালে ভর্তি করা হয়েছিল।

শনিবার হাসপাতালে পৌঁছনোর পর গিলের এমআরআই করা হয়। রিপোর্টে ঘাড় শক্ত হয়ে যাওয়ার প্রমাণ মিলেছে। আশঙ্কার বিষয়, বছরখানেক আগে যে চোটে তিনি ভুগেছিলেন, বর্তমান এমআরআই রিপোর্ট সেই পুরনো চোটের সঙ্গে মিল খুঁজে দিচ্ছে। এ অবস্থায় তাঁকে কতদিন বিশ্রামে থাকতে হবে বা পুনর্বাসন প্রক্রিয়া কত দীর্ঘ হবে, সে সম্পর্কে এখনও কিছু জানায়নি বোর্ড। এদিকে সামনে গুয়াহাটি টেস্ট। কিন্তু শুভমনের বর্তমান পরিস্থিতি দেখে ক্রিকেটমহলে জল্পনা শুরু হয়েছে – দ্বিতীয় টেস্টে তিনি আদৌ কি দলকে নেতৃত্ব দিতে পারবেন? মেডিক্যাল টিমের রিপোর্ট না আসা পর্যন্ত কোনও সিদ্ধান্ত জানাবে না বোর্ড। তবে তাঁর শারীরিক অবস্থার যা চিত্র, তাতে গুয়াহাটি টেস্টেও গিলকে পাওয়া নিয়ে বড় প্রশ্নচিহ্ন তৈরি হয়েছে। অন্যদিকে এদিন ইডেনের টেস্ট ম্যাচ ভারতের জন্য সুখের হয়নি। দক্ষিণ আফ্রিকার করা ১২৪ রান তুলে ব্যর্থ হয় ভারত (India)। মাত্র ৯৩ রানে অলআউট হয়ে যায় গোটা টিম।